Տիրոջ ներկայութեան բարձրանալու գաղտնիքը Դաւիթ մարգարէն կը սորվեցնէ մեզի հարցման մը ու անոր տրուած պատասխանին ընդմէջէն։ Դաւիթ մարգարէ կը հարցնէ. «Տէր քու վրանիդ մէջ ո՞վ պիտի կենայ, կամ ո՞վ քու լերանդ վրայ պիտի բնակի» եւ կը պատասխանէ ըսելով՝ «Ան, որ անմեղութեամբ կը քալէ, արդարութիւն կը գործէ եւ ճշմարտութիւն կը խօսի իր սրտին մէջ» (Սաղմոսք, 15.1-2)։ Դաւիթ մարգարէի բանալիին վրայ փորագրուած պայմանները ինչպէ՞ս կարելի է ներարկել մեր կեանքերէն ներս։ Այդ կարելի է միայն Քրիստոսի խօսքին լսելով։ Քրիստոս ի զուր չէ, որ Լերան քարոզին մէջ ըսաւ. «Երանի անոնց որոնք սրտով մաքուր են, որովհետեւ անոնք զԱստուած պիտի տեսնեն» (Մատթէոս, 5.8)։ Սրտով մաքուր անձերը անոնք են, որոնք անդրանցած են պարզ օրինական լուացման, միայն արտաքնապէս մաքուր երեւնալու օրէնքերու սահմանը եւ Աստուծոյ Խօսքին մարմնացումով իրենց ոտքը եկած փրկութեան Աւետարանին միջոցաւ թողած են աշխարհի գայթակղութիւնները եւ փոխանակ արտաքին մաքրութեան, ընդգրկած են Աստուծոյ Խօսքով ներքնապէս սրբուելու ճանապարհը։ Կարելի՞ է աշխարհի մէջ ապրելով սրբակենցաղ վարք ունենալ։ Անկարելի չէ այդ, սակայն ունի դժուարութիւններ որոնց կարելի է յաղթահարել հաւատքով։ Աստուծոյ Խօսքին մեր կեանքին մէջ տեղ յատկացնելու համար, նախ պէտք է լաւ հասկնալ, թէ առանց Աստուծոյ օգնութեան չենք կրնար յաջողութիւն արձանագրել այդ ուղղութեամբ։ ԶԱստուած երբ օգնականութեան կը կանչենք, արդէն իսկ մեր առաջին քայլը նետած ենք դրական առումով այլակերպուելու ճանապարհին մէջ։ Այդ ճանապարհին մէջ է, որ կը ծանօթանանք Աստուծոյ Խօսքին։ Այդ ճանապարհին մէջ կը տեսնենք համբերութեան, հաւատարմութեան, սրբակենցաղ կեանքի օրինակները եւ կը լսենք անոնց վկայութիւններուն։ Այդ ճանապարհէն ընթանալով կ՚առաջնորդուինք դէպի Սուրբ Գրքի սրբազան կատարները եւ կը վայելենք այդ կատարին վրայ ճառագայթող լոյսին ներկայութիւնը։